बारः- डोगरी लोकगाथा जेह्‌की कुसै सूरमा दी ब्हादरी दा बखान करै ‘बार’ आक्खी जंदी ऐ। जियां कारकां गाने आह्‌ले कुसै खास परिवार कन्नै जुड़े दे होंदे न, सारे नेई गाई सकदे, इस्सै चाल्ली बार गी गाने आह्‌ले ‘दरेस’ होंदे न। दरेस मुसलमान होंदे हे ते राजस्थान दे ‘चारण’ कवियें आंह्‌गर डोगरे राजें, सूरमें, सेनापतियें कन्नै जुद्ध खेतर च जाइयै उंदे ब्हादरी कारनामे नोट करदे हे ते उनेंगी बार च ब’न्नदे हे। दरेस इनें गाथाएं द्वारा उंदियां प्रशस्तियां गांदे हे। मुक्ख उद्‌देश होंदा हा उंदी ब्हादरी दा बखान करना ते जुद्ध दे मदान च गाइयै शपाहियें गी जोश देना।